Daniel 7 ACO85 - I mwaka mukwoŋo me loc pa Belcajar - Bible Search\nDaniel oneno lee aŋwen i waŋ lek\n1I mwaka mukwoŋo me loc pa Belcajar kabaka me Babilon, Daniel oleko lek dok bene ginanyuta obino i wiye i kare ma en obuto i wi kitandane. Ci ocoyo gin ma en oleko-ni woko piny, dok otito kit lokke woko bene. 2Daniel owacci, “Man aye gin ma aneno i ginanyuta i dyewor ki i waŋ lek; aneno yamo aŋwen ducu gubedo ka rubo pii me nam madit. 3-Ci cutcut aneno lee madito aŋwen gukatti woko ki i nam, kun lee acel acel nen pat mada ki lawote. 4-Lee mukwoŋo nen calo labwor, dok onoŋo tye ki bwome macalo bwom ocur. I kare ma abedo ka neno ci giputo bwome woko giilo woko ki i nom giketo Ocuŋ ki tyene aryo calo dano; ci gimiye bene cwiny pa dano. 5Dok aneno lee mukene me aryone, nen calo ŋuu, Otino tyene tuŋcel malo; tye ki cogo riŋo lakŋet adek i doge i kin lake. Ci gititte ni, ‘A malo, imwod riŋo madwoŋ.’ 6I ŋe man aneno piny, ci aneno dok lee mukene mubedo calo kwac, ma tye ki bwome aŋwen macalo bwom winyo i ŋeye; onoŋo wiye tye aŋwen, dok bene gimiye loc. 7-I ŋe man oo i dyewor aneno ginanyuta, ci aneno lee me aŋwenne, ger miyo kom dano myel marac ma lworo noŋo oketo komgi woko, dok tekone dwoŋ ma pe wacce; lake ducu obedo nyonyo matek; obedo ka mwodo riŋo lee otyero woko lipwacpwac, ka doŋ onyono gin mudoŋŋe woko piny ki tyene. Onoŋo nen pat dok twatwal ki lee mukene ma gukwoŋo nyime ca, onoŋo tuŋe tye apar kulu. 8-Abedo ka tamo lok i kom tuŋe apar-ri, ci aneno tuŋe mukene dok otwi olot ki i kin luwote; tye matidi mo. Ka otwi, ma onoŋo giputo tuŋe adek i kom gin mukwoŋo twi-ni woko ki tergi ducu pi wekke kabedo, ci aneno waŋ tye i tun lee man ma obedo calo wan dano, ma doge onoŋo tye ka loko lok mogo me wakke adada.”\nŊat ma yam okwoŋo bedo kwo wa con\n9-“I Kare ma abedo ka nenone, ci aneno,\ngicibo komker mogo ci\nŊat ma yam okwoŋo bedo kwo wa con obino obedo i wi komker acel.\nBoŋone tar calo pee,\ndok bene yer wiye rom ki yer romo ma gilwoko odoko matar adada;\nkomkerre obedo leb mac ma lyel keken\nki lawalane obedo mac ma tye ka wan,\n10-Laora kulu me mac ocako mol,\nka mol a ki i nyime katti woko.\nDano alip ki alip gitiyo bote;\nki jo alip apar tyen alip apar gibedo ka cuŋ i nyime,\nci laŋolkop ocako bedo ki lukiko pi ŋolo kop,\nci omiyo oyabo buk.\n11“Abedo ka neno piny i cawa meno pi lok me wakke ma tuŋ lee onoŋo tye ka lokone. I kare ma abedo ka nenone, ci gineko lee-nu woko, ka giwaŋo kome ki mac gityeko woko liweŋ. 12Doŋ lee mukene-ne-gu gikwanyo locgi woko ki botgi, ento giwekogi ni koŋ gubed kwo i lobo pi oro ki kare manok. 13-I dyewor aneno ginanyuta macalo magi:\ncutcut aneno ŋat mo macalo dano,\nkun lor bino piny ki pol me polo.\nCi obino bot ŋat ma yam okwoŋo bedo kwo wa con-ni,\ngitere bene wa i nyime.\n14-Gitiŋo loc ducu gimiyo i ciŋe,\nkacel ki ker ducu ki deyone,\nwek lwak me rok ducu ki rok ducu,\nki jo ma loko leb mapatpat-gu ducu,\nLocce aye loc ma bedo matwal,\nlocce pe bigik,\nki kerre bene pe gitwero turone.\nTe lok me ginanyuta\n15“An Daniel, cwinya onoŋo oballe woko pi lek ma obino i wiya opoyo tipo koma. 16Ci acito anyiko cok bot ŋat mo acel i kin jo ma onoŋo gucuŋ ka kenyo, ci apenye kun amito en otitta ada me lok magi ducu. En otitta, omiyo aŋeyo te lokke ducu, kun wacci, 17‘Lee tim magi aŋwen madito-gu gin aye luker aŋwen ma gibia ki i lobo. 18-Ento jo maleŋ pa ŋat Mamalo Twal aye gibicamo ker, dok gibibedo wegi ker nakanaka.’\n19“Dok amito twatwal me ŋeyo lok ada ma dok i kom lee me aŋwenne ma onoŋo nen mapat ki lee mukene-gu, ma onoŋo ger ma miyo kom dano myel marac, ma lworo noŋo oketo komgi woko-ni. Lake ducu obedo nyonyo, ki Lwete ducu obedo mola, ma obedo ka mwodo riŋo lee tyero cogone woko lipwacpwac, ka doŋ onyono gin mudoŋŋe woko piny ki tyene. 20Abedo ka tamo lok i kom tuŋe apar ma onoŋo tye i wiye-ni, ki i kom tuŋe mukene ma dok otwi olot ki i kin luwote, kun otwi ma onoŋo giputo tuŋe adek i kom gin ma gukwoŋo twi-ni pi wekke kabedo. En tuŋ lee ma onoŋo waŋe tye ma obedo calo waŋ dano-ni, kun doge bene tye ma obedo ka loko kwede lok me wakke adada. Onoŋo en dit makato lee luwote mukene-gu woko. 21-I kare ma abedo ka nenone, ci aneno tuŋ lee meno oero lweny i kom jo maleŋ, ci otayogi woko, 22-nio waŋ ma ŋat ma yam okwoŋo bedo kwo wa con-ni obino, ci oŋolo kop pa jo maleŋ pa ŋat Mamalo Twal, ka doŋ kare oo ci jo maleŋ gugamo ker woko.\n23“En dok owaco kuman ni, ‘Lok i kom lee me aŋwenne tye kit man:\nKer me aŋwen bibedo tye i lobo;\nkerre bibedo pat ki ker mukene-gu ducu.\nKer man bicamo jo me lobo tyeko woko ducu,\nbinyonogi woko piny ki tyene, dok ŋinyogi woko matitino.\n24-Doŋ lok i kom tuŋ lee apar-ri tye kit man:\nTye luker apar ma gibia ki i te ker man,\ndok kabaka acel mukene bia ki i ŋegi:\nen bibedo pat mada ki luker ma gukwoŋo nyime-gu,\ndok bene bituro ker pa luker adek woko.\n25-En biloko lok marac i kom ŋat Mamalo Twal,\nbiuno jo maleŋ pa ŋat Mamalo Twal-li.\nBitemo loko karegi me woro Lubaŋa,\nki cik ma en omiyogi.\nGibimiyo jo maleŋ i ciŋe pi mwaka adek ki nucu.\n26Lacen gibibedo ki lukiko pi ŋolo kop i kome,\nci gikwanyo locce woko ki bote,\nkun gibalo dok gityeko woko matwal nio wa i agikkine.\n27-Doŋ ker ki loc\nki dit me ker ducu ma tye i te polo\ngibimiyo woko bot lwak pa jo maleŋ pa ŋat Mamalo Twal.\nKergi bibedo ker ma bedo nakanaka,\nkun loc me lobo ducu bibedo ka worogi dok gibilubo cikgi.’\n28“Doŋ agikki me lok man tye kit man. An Daniel, tamma omiyo cwinya opoto matek, ki koma bene oballe woko; ento akano lok man i cwinya pira kena.”